Esti llibrín coetáneu de Bande ye l’únicu hasta’l momentu dedicáu n’esclusiva a la escena, nel casu de que’l Xixón Sound se pueda considerar asina, y nun dexa de ser chocante que tea escritu n’asturianu. Ye precisamente Ramon Lluis Bande ún de les pontes que se tendieron p’abrir les tendencies qu’estos grupos representaben a la nuestra llingua, y frutu de la iniciativa d’él ye la publicación un par d’años depués de dos discos en comuña, como lletrista, con un ventiañeru Nacho Vegas, tovía integrante de Manta Ray: Diariu (Astro, 1997), EP de cuatro canciones, una per cada parte d’un día que remata en madrugada tráxica, y que lleva de bonus una perguapa versión de La Polesina, una ayalguina que, pal mio gustu, supera na so cenciellez en guapura a la qu’interpreta depués con Lucas 15; y el LP instrumental; y Verdá y consecuencia (Astro, 1997), ideáu como banda sonora d’una serie basada na novelina homónima de Bande (VTP, 1996) discu instrumental sacantes el tema Señardá, onde Nachín arranca a cantar y prefigura la primer vez el Nacho Vegas que depués conoceremos. Nacho y Bande volveríen a xuntase depués en Diariu Dos (Acuarela, 1999), un elepé d’ocho temes qu’algama altura en temes como Caer, rodar o Piedra, arena, tierra.
#000005
Acullá d’esta xeneración qu’apruciera a metá de los noventa, amás de Xaime Martínez y Melandru, otros proyectos que se mueven per coordenaes paecíes surdíos apocayá, como la cantautora Tania Pereira o’l grupu morciniegu Gente Terrible, incluyen con normalidá temes n’asturianu nel so repertoriu, dellos tan redondos como Sietestrellu o Nun val la soledá, d’estos últimos. Son un exemplu más de cómo la llingua foi abriéndose a lo llargo d’estes dos décades a soníos y públicos que’l statu quo cultural d’a finales del sieglu pasáu-y negaba, nun presente nel que xente como Rodrigo Cuevas, L-R, Ún de Grao, Fruela 757 o Llevólu’l Sumiciu supieron da-y una vuelta de tuerca al folk acomodáu nel celtismu d’aquella dómina, trayendo la tradición a la modernidá dende supuestos nuevos. Y pue paecer poca cosa, pero a ello hemos agradecer los del bable’l fechu de tener cada día que xustificanos menos ante’l públicu xeneral, nel casu frecuente de que nun nos apasionen la sidra nin la música irlandesa como yera esperable.
#000010